# הסכם עד מדינה

**בין: מדינת ישראל**

באמצעות פרקליטות מחוז תל-אביב (מיסוי וכלכלה)

**ו: משטרת ישראל**

באמצעות היחידה הארצית לחקירות הונאה

ו**: רשות המיסים**

באמצעות פקיד שומה חקירות תל אביב

**לבין: דרור גלזר**, ת.ז 024968661

ע"י ב"כ עו"ד גיל עשת

(להלן: "**גלזר**")

**[כיניתי אותו "גלזר" כמו שעשינו עם יוסף. נראה לי עדיף שיהיה אחיד. אם רוצים אפשר לשנות בחזרה ל"הנאשם". בשם האחידות אני מתלבטת גם לגבי הכותרת של ההסכם... האם עדיף שאצל גלזר תהיה כותרת ברורה של הסכם עד מדינה, או שעדיף שההסכמים יראו אותו דבר? אם לגלזר יש כותרת וליוסף אין, האם זה נותן משמעות להיעדר הכותרת של יוסף? ]**

**הואיל:** ומתנהלת חקירה על ידי המשטרה ורשות המיסים כנגד נבחרי ועובדי ציבור ומעורבים נוספים בפרשה שעניינה עבירות בתחום טוהר המידות, עבירות הלבנת הון, עבירות מס ועבירות נוספות (להלן: "**הפרשה**");

**והואיל:** ובמסגרת חקירתהפרשה נחקרת גם מעורבותו של גלזר;

**והואיל:** ובידי גלזר מידע בדבר מעורבותו ומעורבות אחרים בביצוע עבירות שיש בו כדי לקדם את חקירת הפרשה ועבירות נוספות;

**והואיל:** וב"כ גלזר ולאחר מכן גלזר מסרו למשטרה בקווים כלליים את עיקרי הדברים הידועים לו בקשר למעורבותו ולמעורבות אחרים במעשים פליליים בפרשה ובעבירות נוספות; [כך זה היה במקרה של גלזר? קודם גיל מסר ראשי פרקים ואז גלזר? אני לא יודעת]

**והואיל:** וגלזר הצהיר כי הוא, ביחד עם אחרים, ביצעו עבירות שונות, בין היתר, אל מול נבחרי ציבור ונושאי משרה בכירים ברשויות השלטון ובגופים ציבוריים, וכי אגב כך קיבלו כל אלה טובות הנאה ו/או הבטחות לטובות הנאה בעבור קידום האינטרסים השונים שלו ושל אחרים;

**והואיל**: וגלזר מצהיר כי איננו עבריין עיקרי בפרשה ובעבירות הנוספות;

**והואיל**: וגלזר ביקש להתנות את מסירת המידע שברשותו בהתחייבויות רשויות המדינה כמפורט בהסכם זה;

**לפיכך הסכימו הצדדים כדלקמן:**

1. גלזר מתחייב למסור, בסמוך לאחר חתימת הסכם זה, הודעות אמת מפורטות על כל הידוע לו בקשר לפרשה, ולפי שיקול דעת המשטרה גם בקשר לאירועים פליליים נוספים ובתוך כך אודות עבירות שביצע או ביצעו אחרים, ביוזמתו או ביוזמת אחרים ו/או עבירות שהיה אמור לבצע ביחד עם אחרים ו/או בשליחותם, לרבות מידת מעורבות וחלקם של כל אחד מהמעורבים, השיטות שננקטו, דרכי ההתקשרות, העברות כספים, המניעים לעבירות וכל פרט אחר שידוע לו ו/או שיידרש למסור על ידי המשטרה ורשות המיסים.
2. גלזר מתחייב למסור בסמוך לאחר חתימת הסכם זה את כל המסמכים, לרבות ראיות חפציות אחרות, אשר קשורים לתוכן עדותו וכן לספק כל מידע הידוע לו לגביהם, לרבות אודות מסמכים שאינם ברשותו או בשליטת מי מבני משפחתו או אחרים, ועל מקום הימצאם ועל ידי מי הם מוחזקים או למי הם נמסרו (להלן: "**המסמכים**").
3. גלזר מתחייב לשתף פעולה עם המשטרה ועם רשות המיסים ולסייע, ככל שיידרש, בחקירה ובהשגת ראיות נגד כל המעורבים אשר אותם הוא מפליל. לשם כך מתחייב גלזר לפעול, כמיטב יכולתו, כדלקמן:
   1. גלזר ימסור, בכל עת שיידרש, הודעות אמת מלאות המפורטות בקשר לכל הידוע לו על הפרשה והעבירות הנוספות.
   2. גלזר ימסור, בכל עת שיידרש, את כל המסמכים, שברשותו או שבשליטתו או שיש לו יכולת להשיגם.
   3. גלזר מסכים לכך, כי בעת פעולתו במסגרת יישומו של הסכם זה, תהיה המשטרה רשאית להקליט ולתעד בכל דרך את כל שיחותיו, לפי שיקול דעתה הבלעדי.
   4. גלזר ישתתף בביצוע מסדרי זיהוי והצבעות ובכל פעולה אחרת הנדרשת לשם זיהוי המעורבים.
   5. גלזר ישתתף בעימותים.
   6. גלזר ישתתף בביצוע כל פעולה אחרת אשר תתבקש על ידי רשויות האכיפה ובהן, כמובן, הגורמים הרלוונטיים בפרקליטות המדינה.
4. גלזר מתחייב בזאת שלא לבצע כל פעולה שהיא, במעשה, במחדל או בכל דרך אחרת, שיש בה כדי לפגוע במהימנות הודעותיו בפני המשטרה ורשות המיסים, להטעות אותן במהלכיהן או לסכל בדרך אחרת את החקירה, לרבות שלא לבצע עבירות פליליות מכל סוג שהוא.
5. הובהר לגלזר כי אם ביצע עבירה פלילית שהסכם זה אינו מקנה לו חסינות מפני העמדה לדין באשר לה, תהא התביעה רשאית להעמידו לדין ולבקש ולנקוט בכל הליך נלווה, כמקובל.
6. מובהר בזאת לגלזר שכל הסכמה או התניה קודמת בינו ו/או באי כוחו, לבין המשטרה והפרקליטות בנוגע לשימוש בחומרים שמסר, תהא בטלה מעיקרה וכי הוראות הסכם זה גוברות על כל סיכום מוקדם לו.
7. גלזר מתחייב בזאת למסור עדות אמת מלאה בכל הליך שיפוטי, ככל שיידרש. גלזר מצהיר כי מובנת לו החובה לשתף פעולה עם רשויות האכיפה בכל עת שיתבקש לכך בקשר להופעתו למתן עדויותיו בבית המשפט, לרבות השתתפות בישיבות ריענון זיכרון לקראת עדותו, וכי ברור לו כי עמידה בדרישה זו היא תנאי יסודי בהסכם זה.
8. גלזר מתחייב שלא לקיים מפגשים כלשהם ו/או שיחות כלשהן עם כל גורם שהוא (למעט באי כוחו), בנוגע לפרשה ולעבירות הנוספות, ללא אישור המשטרה. גלזר מתחייב לדווח באופן מיידי על כל מפגש אקראי ו/או כל שיחה שקיים כאמור, בין אם באישור המשטרה ובין אם ללא אישור.
9. גלזר מתחייב בזאת לשמור על סודיות מלאה ולא לפנות לאמצעי התקשורת, במישרין או בעקיפין, בנוגע לראיות ולחומרים שימסור כאמור בהסכם זה ובנוגע לתוכן הדברים העולים מן החומרים הללו. גלזר מתחייב לא להתראיין באמצעי התקשורת ולא למסור מידע לשום גורם בנוגע לתכני הפרשה ועבירות נוספות, בנוגע להסכם זה ולשיתוף הפעולה שלו עם גורמי האכיפה וזאת, בין במישרין ובין בעקיפין. מחויבות זו לשמירת סודיות היא ללא הגבלת זמן, אלא אם נקבע אחרת באישור המשטרה.
10. גלזר מצהיר כי ידוע לו שכל חומר חקירה שנאסף בטרם החתימה על הסכם זה, לרבות פרטי המו"מ שניהל גלזר עם המשטרה עובר לחתימת הסכם זה, וכן כל חומר החקירה הכולל תיעוד השיחות שנוהלו עמו ועם פרקליטיו על ידי המשטרה בטרם החתימה על הסכם זה, וכן כל חומר שייאסף באמצעותו לאחר חתימת ההסכם, לרבות כל המסמכים שנאספו, יוכנסו לתיק החקירה וישמשו חומר ראיות, אלא אם החליטו רשויות האכיפה שהחומר שנאסף, אינו חומר חקירה או שלא ניתן להשתמש בו כראיה בשל חיסיון, או מסיבה עניינית כלשהי אחרת.
11. בנוסף, מובהר בזאת לגלזר, כי גם אם תחליט הפרקליטות כי אין בכוונתה להגיש כתבי אישום בפרשה או בפרשות נוספות, יתכן שעל פי דין יתעורר צורך בחשיפת חלקים מן החומרים האמורים במסגרת הליכים משפטיים אחרים הנוגעים למעורבים שיוזכרו על ידו במהלך חקירה זו.
12. כנגד ביצוע כל התחייבויותיו של גלזר על פי הסכם זה יקבל גלזר את התמורה המפורטת להלן:
    1. גלזר יועמד לדין בעבירות של מתן שוחד, תיווך לשוחד [לדעתי להשאיר גם את השוחד וגם את התיווך] ועבירות מס בגין חלקו בביצוע העבירות אותן ביצע או שהיה שותף בביצוען בקשר עם הפרשה.
    2. גלזר יודה בעובדות כתב האישום אשר יוגש נגדו, ובכפוף למילוי כל התחייבויותיו על פי הסכם זה, הצדדים יעתרו במשותף להרשעת גלזר על פי הודאתו ולהטלת העונשים הבאים:
       1. עונש מאסר לריצוי בפועל לתקופה של 6 חודשים.
       2. מאסר על תנאי לתקופה שתיקבע ע"י בית משפט, כשהתנאי הוא שגלזר לא יעבור עבירות בהן הורשע.
       3. קנס כספי בסך 50,000 ₪ וכן תקופת מאסר חלף הקנס על פי קביעת בית משפט. [לוודא מול ליאת החלוקה בין הקנס לחילוט]
       4. חילוט בהיקף של 250,000 ₪.
       5. הקנס ישולם מתוך רכושו של גלזר המפורט בנספח א'. רכוש זה יישאר תפוס עד למימושו ועד לתשלום מלוא הקנס והחילוט. שאר הרכוש התפוס ישוחרר [לבדוק אם יש רכוש שתפוס וישוחרר כשתהיה רשימת רכוש..].
    3. ההליכים כנגד גלזר המפורטים לעיל יתנהלו בתום מסירת עדותו בבית המשפט, לאחר שהפרקליטות תקבע כי גלזר עמד בכל תנאי הסכם זה והתחייבויותיו לפיו.
13. למען הסר ספק, גלזר מצהיר כי הוא מודע לכך שבית המשפט אינו כבול בהסכם זה או בעונשים המוסכמים לעיל, וכי לבית המשפט הסמכות לסטות מההסכם ולהטיל עליו כל עונש שימצא לנכון.
14. גלזר מצהיר בזאת כי הוא מודע לכך שגם אם ידחה ההסכם על ידי בית המשפט ויוגש ערעור מטעמו, תהא הפרקליטות רשאית לבחון עמדתה מחדש באשר לעונש לו תטען בפני ערכאת הערעור, הכל כפי שנקבע בדנ"פ 1187/03 **מ"י נ' פרץ ואח'**.
15. גלזר מצהיר בזאת כי ידוע לו, שאם יפר אחת או יותר מהתחייבויותיו והצהרותיו בהסכם זה, תהא הפרקליטות רשאית לעשות נגדו שימוש בכל הראיות שנאספו, טרם חתימת הסכם זה, לאחר חתימת הסכם זה ובכל ראיה אחרת המלמדת על אשמתו, לרבות באמרות שלו עצמו.
16. גלזר מסכים כי מרגע חתימתו על הסכם זה ועד למילוי כל התחייבויותיו מכח הסכם זה, לא יצא את הארץ ללא קבלת אישור מראש של המשטרה ו/או הפרקליטות. להבטחת האמור לעיל, יפקיד גלזר את דרכונו במשטרה. הנכסים התפוסים המפורטים בנספח א' להסכם זה ישמשו גם בטוחה לצרכי יציאתו מישראל בהתאם למתווה מעלה ולהתייצבותו לחקירה ולמתן עדות.
17. גלזר מצהיר בזאת כי אין לגורמי החקירה והתביעה, כל התחייבות כלפיו פרט לאלה המנויות בסעיפים לעיל. גלזר מצהיר שידוע לו כי בחתימתו על הסכם זה בטלה כל הבטחה או התחייבות לגמול, שניתנה לו בכל דרך, לרבות במהלך המו"מ עמו ומתחייב שלא לדרוש שיפוי ו/או לטעון להבטחה או להתחייבות לגמול מעבר לאמור בהסכם זה, בכל הליך.
18. הובהר לגלזר כי לוחות הזמנים בכל הקשור להסכם זה יקבעו על ידי גורמי החקירה והתביעה. גלזר יידרש לפעול בהתאם ללוחות הזמנים הללו, הן בשלבי החקירה והן בשלבי ניהול התיקים בביהמ"ש עד סיום ההליכים.
19. הובהר לגלזר כי אם ימצא שלא הצהיר הצהרות אמת בנושאים מהותיים, או אם ימצא שהיה מעורב בעבירות אחרות שעליהן נשאל אך לא מסר עליהן הודעות אמת בעניין מהותי הנוגע להן, או אם יתברר שמסר הודעות ביודעו שהן כוזבות או מסר מסמכים ביודעו כי הינם מזויפים, או אם יתברר שמסר במכוון פרטים מהותיים שגויים או פרטים מהותיים חסרים, או אם יתברר שמסר הודעות ביודעו שהן כוזבות או מסר מסמכים ביודעו כי הינם מזויפים, או אם יתברר שהפר באופן מהותי את התחייבויותיו והצהרותיו על פי הסכם זה במלואן או בחלקן, תהא הפרקליטות רשאית לבטל הסכם זה על כל התחייבויותיה בו. במקרה זה תהא הפרקליטות, בין היתר, חופשית להעמידו לדין ולבקש מעצרו עד תום ההליכים, בגין כל עבירה שתתגלה כתוצאה מההודעות שמסר או מראיות אחרות שימסור או שתימצאנה ברשותה.

עוד מובהר כי במקרה האמור תהא הפרקליטות רשאית להשתמש בכל ראיה שנאספה לפני חתימתה על ההסכם, לאחריו או כתוצאה ממנו, ובכלל זה להשתמש גם בהודעותיו של גלזר עצמו כנגדו וכנגד אחרים ובכל המסמכים שמסר.

1. גלזר יחתום על כתבי ויתור חיסיון עו"ד-לקוח, ככל שיידרש לצורך קידום החקירה, למעט בקשר לבאי כוחו בהליך הפלילי.
2. פרקליטת מחוז תל אביב (מיסוי וכלכלה) תקבע, על פי שיקול דעתה הבלעדי, אם גלזר עמד בתנאי ההסכם ובמילוי אחר ההתחייבויות מכוחו, או שהייתה הפרה של ההסכם או תנאי מתנאיו, ותוכל להחליט באופן בלעדי על ביטול ההסכם.
3. גלזר מודע לסיכונים הכרוכים בחתימתו על הסכם זה ובשיתוף הפעולה עם רשויות החקירה והתביעה ומודע להיתכנות שינוי מצבו ומצב משפחתו לרעה. גלזר מתחייב כי לא תהיינה לו או למשפחתו או למי מטעמם, כל טענה בגין התוצאות העלולות לנבוע מביצוע התחייבויותיו על פי הסכם זה.
4. גלזר מצהיר ומתחייב שלא יבוא בכל דרישה לשיפוי או לפיצוי עקב כל הליך שינבע מביצוע הסכם זה ומשיתוף הפעולה האמור בו.
5. גלזר מצהיר בזאת כי התייעץ עם עורכי דינו וכי הם הסבירו לו אודות תוכנו של הסכם זה ואודות התחייבויותיו המפורטות בו והוא מוותר על כל טענה בקשר למימוש זכות זו.
6. גלזר מאשר כי חתם על הסכם זה מרצונו החופשי, לאחר שקרא אותו, והבין את תוכנו, משמעויותיו והשלכותיו.

**ולראיה באנו על החתום ביום 10.1.18**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

דרור גלזר עו"ד גיל עשת

ב"כ דרור גלזר

\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_

ליאת בן ארי שווקי כורש בר נור דרור דניאל

פרקליטת מחוז תל אביב ראש יאח"ה פ"ש חקירות תל אביב

(מיסוי וכלכלה) משטרת ישראל רשות המיסים

**נספח א' - נספח רכוש [להשלים]**